
AVIZ
asupra proiectului de Lege privind aprobarea OUG nr. 47/2012 pentru modificarea şi completarea unor acte normative şi reglementarea unor masuri fiscal-bugetare
În conformitate cu prevederile art. 95 si 115 din Regulamentul Camerei Deputaţilor, republicat, cu modificările şi completările ulterioare, Comisia pentru Industrii şi Servicii a fost sesizată spre avizare în procedură de urgenţă cu proiectul de Lege privind aprobarea OUG nr. 47/2012 pentru modificarea şi completarea unor acte normative şi reglementarea unor măsuri fiscal-bugetare transmis cu adresa PLx 464/2012 din 12 noiembrie 2012, înregistrat sub nr. 23/265 din 13 mai 2012.
Consiliul Legislativ cu avizul nr. 697/03.09.2012 a avizat favorabil proiectul de ordonanţă, cu unele propuneri şi observaţii preluate de către iniţiator.

Senatul, în şedinţa din data de 30 octombrie 2012, a adoptat proiectul de lege în forma iniţială în condiţiile art. 115, alin. (5), teza a III-a din Constituţia României, republicată.

Proiectul de lege are ca obiect de reglementare modificarea şi completarea unor acte normative şi reglementarea unor măsuri fiscal-bugetare, concretizate în stabilirea unui termen unitar de virare a dividendelor sau vărsămintelor cuvenite bugetarului de stat de către societăţi naţionale, companii naţionale şi societăţi comerciale la care statul sau o unitate administrativ-teritorială este acţionar unic, majoritar sau care deţin controlul, precum şi la regii autonome.

Totodată, proiectul vizează stabilirea unei dobânzi penalizatoare pentru plata cu întârziere a acestor dividende, precum şi recuperarea creanţelor datorate şi neachitate la timp, în scopul menţinerii echilibrului bugetar prin întărirea disciplinei economico-financiare la nivelul autoritaţilor administraţiei publice centrale şi locale.

Examinarea proiectului de lege a avut loc în şedinţa comisiei din data de 19 februarie 2013.

În urma dezbaterilor, membrii comisiei au hotărât cu unanimitate avizarea favorabilă a proiectului de lege în forma adoptată de Senat.

Prin obiectul de reglementare şi conţinutul său, proiectul face parte din categoria legilor ordinare.
În conformitate cu prevederile art. 75 din Constituţia României, republicată, Camera Decizională pentru acest proiect de lege este Camera Deputaţilor.

